S p r á v a
o plnení úloh vyplývajúcich z  Protokolu 5. zasadnutia Dvojstrannej slovensko-ukrajinskej komisie pre národnostné menšiny, školstvo a kultúru

VŠEOBECNÉ USTANOVENIA

	V súlade s platnými rámcovými dohodami medzi Zakarpatskou oblasťou Ukrajiny a Košickým a Prešovským krajom Slovenskej republiky pokračuje spolupráca SR a Ukrajiny formou priamych kontaktov medzi predstaviteľmi miestnych orgánov štátnej správy a orgánov miestnej samosprávy.
	Slovenská republika a Ukrajina v súlade s platnou legislatívou a v rámci svojich možností poskytujú pomoc organizáciám slovenskej a ukrajinskej národnostnej menšiny na uskutočňovanie školských, kultúrnych a informačných podujatí.  

ŠKOLSTVO

	Úloha: Komisia pozitívne hodnotí, že 3. septembra 1999 bola podpísaná Dohoda medzi Kabinetom ministrov Ukrajiny a vládou Slovenskej republiky o vzájomnom uznávaní rovnocennosti dokladov o vzdelaní, vydaných na Ukrajine a v Slovenskej republike. V súlade s článkom 13 tejto dohody odporúča uskutočniť v najbližšom čase pracovné stretnutie expertov na riešenie problémových otázok implementácie jej jednotlivých ustanovení
	Vyhodnotenie: Pracovné stretnutie odborníkov MŠ SR a Ministerstva vzdelávania a vedy Ukrajiny (ďalej MVaV) k uvedenej dohode, vzhľadom na reálny stav v oboch krajinách, pokladá slovenská strana za nevyhnutné. Je potrebné spresniť kritériá tak, aby dohoda zodpovedala aktuálnym podmienkam v SR a na Ukrajine. Slovenská strana navrhla termín expertných rokovaní na november 2001. Stretnutie sa však z technických dôvodov neuskutočnilo. Ukrajinskej strane nevyhovoval termín a na ďalšie návrhy termínov neodpovedala. Slovenská strana navrhuje, aby sa expertné rokovania uskutočnili v prvom štvrťroku 2003. V súlade s článkom 13 je potrebné urýchlene vymenovať spoločnú komisiu odborníkov a aktualizovať zoznamy vysokých škôl. Počas stretnutia treba riešiť aj vzájomnú komunikáciu v prípadoch, keď sú nevyhnutné ďalšie informácie na uznanie príslušnej kvalifikácie vrátane maturitných vysvedčení.
	
	Úloha: Komisia odporúča, aby pokračovali práce na príprave podpísania Protokolu medzi Ministerstvom VaV Ukrajiny a MŠ SR o spolupráci a výmene v oblasti školstva na roky 2001-2004 (ďalej len Protokol), aby sa rozširovala prax akademických výmen, bolo podporované uzatváranie a realizácia priamych dohôd medzi vysokými školami oboch krajín.
	Komisia odporúča pri príprave Protokolu pokračovať v riešení otázky poskytovania štátnych štipendií pre Ukrajincov na Slovensku a taktiež otázky zdravotného poistenia slovenských študentov študujúcich na Ukrajine.
Vyhodnotenie: Protokol, ktorý bol podpísaný v Bratislave dňa 12.10.2001, v otázkach školstva a akademických výmen obe zmluvné strany priebežne plnia. Boli doň zahrnuté aj otázky zdravotníckej starostlivosti a poskytovanie vládnych štipendií SR a Ukrajiny pre krajanov.

Úloha: Strany aj naďalej budú podporovať rozvoj fakultatívnej výučby slovenského jazyka v obciach kompaktného osídlenia Slovákov na Ukrajine a ukrajinského jazyka v obciach kompaktného osídlenia Ukrajincov na Slovensku.
Strany budú podporovať ďalší rozvoj ukrajinistiky a slovakistiky na univerzitách oboch krajín, zachovávať počet existujúcich a vytvárať nové lektoráty, výučbu slovenského a ukrajinského jazyka ako druhej aprobácie, napomáhať zachovanie Katedry slovenskej filozofie Užhorodskej národnej univerzity.
	Vyhodnotenie: 
	Možnosť zriadiť školy s vyučovacím jazykom národností je zakotvená v zákone č. 29/1984 Zb. o sústave základných a stredných škôl (školský zákon). Na základe slobodného rozhodnutia rodičov môže žiak v SR navštevovať školy s vyučovacím jazykom národností, školy s vyučovaním jazyka národnostnej menšiny a školy s vyučovacím jazykom slovenským.
S cieľom zdokonaľovania implementácie menšinových práv, zvyšovania tolerancie k menšinám a zlepšovania ich postavenia, v rámci Phare projektu „Tolerancia voči menšinám 1999“, Sekcia regionálneho školstva MŠ SR zriadila jednu základnú školu s vyučovacím jazykom ukrajinským (ZŠ Jarabina, okres Stará Ľubovňa) a gymnázium s vyučovacím jazykom ukrajinským (Prešov, Dilingova ul.). V rámci uvedeného projektu sa v januári 2002 začali dodávať učebné pomôcky na všetky vyučované predmety, technické vybavenie (audiotechnika), informačné technológie (počítače s príslušenstvom a softwarom) a jazykové laboratóriá.
V sieti škôl SR je Základná internátna škola v Humennom (Lesná 909/28), ktorá v tomto roku oslávi 50. výročie jej založenia. MŠ SR prostredníctvom Odboru národnostného školstva poskytne finančné prostriedky v čiastke 30 tis. Sk na zabezpečenie dôstojných osláv výročia a zároveň podpory výchovy a vzdelávania pre ukrajinskú národnostnú menšinu v zmysle Európskej charty regionálnych a menšinových jazykov a Rámcového  dohovoru RE o ochrane národnostných menšín. 
Ministerstvo školstva SR (Sekcia medzinárodnej spolupráce a európskej integrácie a Dom zahraničných stykov MŠ SR) zabezpečilo a financuje pôsobenie lektorky slovenského jazyka na Užhorodskej národnej univerzite (PhDr. Anita Krčová) a v SR lektorku ukrajinského jazyka na Univerzite M. Bela v Banskej Bystrici, podobne zabezpečilo a financuje 5 učiteľov slovenského jazyka na 20. Základnej škole v Užhorode. 

	Úloha: Strany budú podporovať ďalší rozvoj škôl v miestach kompaktného osídlenia osôb patriacich k národnostných menšinám a budú uplatňovať opatrenia na zabránenie zníženia súčasnej úrovne národnostného školstva. 
Vyhodnotenie: Podľa hodnotiacej informácie člena slovenskej časti Komisie RSDr. Milana Ambróza, štatutárneho zástupcu prednostu Krajského úradu v Prešove, nedošlo v priebehu hodnoteného obdobia k zníženiu súčasnej úrovne národnostného školstva z hľadiska počtu škôl a počtu tried s vyučovacím ukrajinským jazykom. Súčasné pokrytie postačuje a nie sú vznesené žiadne požiadavky na rozšírenie ich počtu. Od 1.7.2002 prešla zriaďovateľská funkcia škôl na samosprávu krajov a obcí.  
Podľa hodnotiacej informácie MŠ SR: Sieť škôl s vyučovacím jazykom ukrajinským spracovaná podľa sumárnych výkazov Ústavu informácií a prognóz školstva na školský rok 2001/2002:
•	34 MŠ s výchovným jazykom ukrajinským a 3 MŠ s výchovným jazykom slovensko-ukrajinským. Spolu ich navštevuje 711 detí. V MŠ je 142 detí ukrajinskej národnosti.
•	7 ZŠ s vyučovacím jazykom ukrajinským a jedna ZŠ s vyučovacím jazykom slovensko-ukrajinským. Spolu ich navštevuje 459 žiakov. V ZŠ je 534 žiakov ukrajinskej národnosti.
•	1 gymnázium s vyučovacím jazykom ukrajinským, ktoré navštevuje 82 žiakov ukrajinskej národnosti.
•	1 stredná zdravotná škola s vyučovacím jazykom ukrajinským. V stredných odborných školách je 99 žiakov ukrajinskej národnosti.
•	V stredných odborných učilištiach a učilištiach je 96 žiakov ukrajinskej národnosti.
•	V špeciálnych školách je 8 žiakov ukrajinskej národnosti.
Príprava pedagógov na predmetných školách je zabezpečovaná prostredníctvom Katedry ukrajinského jazyka PF Prešovskej univerzity v Prešove a v rámci ďalšieho vzdelávania na Metodickom centre v Prešove.
Vo všetkých typoch a druhoch škôl s vyučovacím jazykom národností sa používajú učebnice schválené podľa platných učebných osnov jednotlivých predmetov pre tieto školy.

	Úloha: Strany preskúmajú možnosti financovania prípravy školských a vysokoškolských učebníc pre Ukrajincov v Slovenskej republike a Slovákov na Ukrajine.
Vyhodnotenie: Schválené a vydané učebnice v SR pre školy s vyučovacím jazykom ukrajinským v priebehu roka 2001 a 2002:
•	Ukrajinská literatúra pre 5. ročník ZŠ, schválené MŠ SR pod číslom 1028/2001-43
•	Hudobná výchova pre 1-4. ročník ZŠ s VJU, schválené MŠ SR pod číslom 1031/2001-43
•	Ukrajinská literatúra pre 6. ročník ZŠ s VJU, schválené MŠ SR pod číslom 1032/2001-43
•	Čítanka z ukrajinskej literatúry pre 2. ročník gymnázia a SOŠ s VJU, schválené MŠ SR pod číslom 1033/2001-43
•	Ukrajinský jazyk pre 1. ročník gymnázia a SOŠ s VJU, schválené MŠ SR pod číslom 1067/2001-43
•	Alternatívny učebný plán gymnázia s vyučovaním ukrajinského jazyka, schválené MŠ SR pod číslom 830/2001-43 s platnosťou od 1. septembra 2001 začínajúc 1. ročníkom.
•	Ukrajinská literatúra pre 1. ročník gymnázia a SOŠ s VJU a s VUJ, schválené MŠ SR pod č. 521/2003-43
•	Čítanka z ukrajinského jazyka pre 3. a 4. ročník základnej školy s VJU a s VUJ, schválené MŠ SR pod číslom 520/2002-43
•	Vzdelávací štandard z ukrajinského jazyka a literatúry pre štvorročné gymnáziá s VJU a s VUJ, schválené MŠ SR pod číslom 578/2002-43
•	Maturitný poriadok – exemplifikačné úlohy – z ukrajinského jazyka a literatúry pre štvorročné gymnáziá s VJU a s VUJ, schválené MŠ SR pod číslom 705/2002-43
•	Cieľové požiadavky na maturitnú skúšku z ukrajinského jazyka a literatúry pre gymnáziá s VJU a s VUJ, schválené MŠ SR pod číslom 706/2002-43
MŠ SR každoročne organizuje pre podporovanie talentovaných a nadaných žiakov zo škôl s vyučovacím jazykom národností celoslovenské súťaže a prehliadky tvorivosti, ako aj pre žiakov zo škôl s vyučovacím jazykom ukrajinským prednes poézie a prózy v ukrajinskom jazyku a celoslovenské kolo súťaže Umelecký prednes poézie a prózy v ukrajinskom jazyku v rámci Festivalu Alexandra Duchnoviča.
. 

KULTÚRA

	Úloha: Strany podporia urýchlenie prípravy podpísania Plánu spolupráce medzi Ministerstvom kultúry a umenia Ukrajiny a Ministerstvom kultúry Slovenska na roky 2001-2004.
	Vyhodnotenie: Plán spolupráce slovenská strana vypracovala a bol odovzdaný na pripomienkovanie ukrajinskej strane v marci 2002 prostredníctvom Veľvyslanectva Ukrajiny v SR. Po vzájomnej dohode bol plán spolupráce podpísaný na roky 2003-2006 dňa 2.12.2003 v Kyjeve počas návštevy prezidenta SR.
	Úloha: Strany budú naďalej podporovať výmenu umeleckých kolektívov, výstavy diel umelcov a ľudových majstrov, literatúry a tlače na doplnenie knižníc s cieľom zabezpečiť potreby príslušných národnostných menšín a taktiež napomáhať zníženiu colných poplatkov pri prechode cez hranice v rámci kultúrnej, vzdelávacej a informačnej spolupráce.
	Vyhodnotenie: Na roky 2001 a 2002 podpísali Správa kultúry Zakarpatskej oblastnej štátnej administratívy a Zväz Rusínov - Ukrajincov Slovenskej republiky Dohovor, zameraný na posilnenie priateľských tvorivých vzťahov, výmenu skúseností, popularizáciu najlepších ukážok profesionálneho a ľudového umenia.
	Podobná dohoda o spolupráci je uzatvorená medzi spoločnosťou Ukrajina - Svit v Kyjeve a Zväzom Rusínov - Ukrajincov SR v Prešove.
	Prínosom vzájomných vzťahov je aj Zmluva o spolupráci medzi Observatóriom v Humennom (Kolonické sedlo v okrese Snina) a v Odesse.
	V rámci uvedených dohôd sa predmetná úloha z 5. stretnutia Komisie plnila nasledovne:
	V roku 2001: 
•	na 36. festivale folklóru Rusínov - Ukrajincov Slovenska v Kamjanke, okres Stará Ľubovňa, sa predstavil súbor piesní a tancov Džerela Karpat - oblastného domu kultúry odborov v Užhorode
•	na 47. slávnostiach  kultúry Rusínov - Ukrajincov Slovenska vo Svidníku vystúpili:
- Vokálno-inštrumentálna skupina VATRA z Ľvova
- Detský súbor tanca Turjanska Dolyna Turjazemetovskej všeobecnovzdelávacej 
  školy
	    - Ľudové vokálne kvarteto Turjace - metovskej ZUŠ Perečínskeho rajonu
•	na 29. prehliadke ukrajinskej ľudovej piesne Makovická struna v Bardejove účinkovala „Berezňanka z Veľkého Berezného.

V roku 2002:
•	na súťažnej prehliadke v umeleckom recitovaní žien „Struny srdca“ venovanej ukrajinskej spisovateľke Irene Nevickej sa v Bardejove zúčastnili 3 recitátorky z Užhorodu
•	na 41. festivale drámy a umeleckého slova Alexandra Duchnoviča v Medzilaborciach sa predstavil Ľudový divadelný súbor Vsevoloda Majdaného z Chustu s divadelnou hrou „A v Karpatoch figľujú“
•	37. festivalu folklóru Rusínov- Ukrajincov Slovenska v Kamjanke, okres Stará Ľubovňa, sa predstavil tanečný súbor Veselka, ktorý pracuje pri Oblastnom dome kultúry odborov v Užhorode
•	48. slávnosti kultúry Rusínov - Ukrajincov Slovenska vo Svidníku účinkovali:
		- ľudový orchester huculských ľudových nástrojov Okresného domu kultúry		  v Rachove		
		- Ľudový folklórny súbor Džerela z Ľvova
		- Ľudový súbor tanca Pidhirja
- Ľudový orchester ukrajinských nástrojov Akadémie veterinárnej medicíny S.Z. Hžyckého vo Ľvove
•	Spevácky zbor z Užhorodu účinkoval na Festivale duchovnej piesne v Snine
•	Súbor Džerela Karpat z Užhorodu účinkoval na II. festivale ľudovej kultúry venovanej ľudovej speváčke Anči Jabur v Stakčine
•	V rámci cezhraničnej spolupráce sa na pôde Vihorlatského múzea v Humennom za účasti Zväzu Rusínov - Ukrajincov uskutočnil 10. ročník tradičnej výstavy kraslíc, na ktorej bola prezentovaná ľudová umelecká tvorivosť Zakarpatska. 
•	V mesiacoch apríli - máji 2002 bola vo Vihorlatskom osvetovom stredisku v Humennom usporiadaná výstava umeleckej fotografie Karpaty - Zakarpatská Ukrajina autorov Ladislava Cupera z Prešova a Volodymyra Ňorbu z Užhorodu

		K rozvoju ukrajinskej kultúry na Slovensku prispieva aj spolupráca medzi ukrajinskou sekciou Zväzu slovenských spisovateľov a zakarpatskou pobočkou Zväzu spisovateľov Ukrajiny.                                                                                                                                                                                                                                                                            
	
	Úloha: Strany budú podporovať oslavy významných udalostí v histórii Ukrajiny a Slovenskej republiky a vzájomne vytvárať podmienky pre informovanie o kultúrno-umeleckých podujatiach na Ukrajine a v Slovenskej republike
	Vyhodnotenie: Úloha sa plní, obidve strany sa vzájomne informujú. 
	
	Úloha: Strany budú podporovať obnovu a prehĺbenie tvorivej spolupráce medzi Zakarpatským oblastným hudobno-dramatickým divadlom a Divadlom O. Duchnoviča v Prešove, Zakarpatským bábkovým divadlom a bábkovým divadlom „Na rázcestí“ v Banskej Bystrici, Zakarpatským oblastným vlastivedným múzeom a Múzeom ukrajinsko-rusínskej kultúry (MURK) vo Svidníku.
Vyhodnotenie: 
Dňa 19.8.2002 sa uskutočnilo rokovanie riaditeľa divadla A. Duchnoviča v Prešove s riaditeľom Mukačevského divadla a hlavným režisérom Hudobno-dramatického divadla v Užhorode. Bolo dohodnuté, že divadlo A. Duchnoviča bude hosťovať v Mukačeve, v mesiaci november 2002 a Hudobno-dramatické divadlo v Užhorode bude hosťovať v mesiacoch máj a jún 2003 v Prešove.
Spolupráca sa uskutočnila medzi zakarpatským oblastným vlastivedným múzeom a MURK vo Svidníku v oblasti výmenných výstav. Zakarpatské múzeum realizuje vo Svidníku plánovanú výstavu „Ľudové hudobné nástroje“ v mesiacoch júl - august 2002. MURK uskutoční v novembri 2002 výstavu na Ukrajine „Z tvorby Andreja Gaja“. 

Úloha: Slovenská strana zabezpečí vydanie 3. dielu Lingvistického atlasu ukrajinských nárečí východného Slovenska.
Vyhodnotenie: Úloha bola splnená v roku 2001. Autorkou slovníka je doc. PhDr. Zuzana Hanudeľová, CSc.. Finančné krytie zabezpečila Sekcia menšinových kultúr MK SR.

Úloha: Strany sa budú snažiť vyriešiť otázku zriadenia Centra ukrajinskej kultúry v Prešove a Centra slovenskej kultúry v Užhorode.
Vyhodnotenie: Ústredná rada Zväzu Rusínov – Ukajincov vypracovala projekt Centra ukrajinskej kultúry v Prešove a predložila ho so žiadosťou na zriadenie dňa 30.11.2001 na MK SR. Úloha je čiastočne splnená. Prebiehajú obojstranné rokovania za účasti nových predstaviteľov vyššieho územného celku (VÚC), zástupcov MK SR a zástupcov ďalších zainteresovaných inštitúcií.

Úloha: Slovenská strana bude podporovať uskutočňovanie tradičných Dní ukrajinského filmu pod patronátom Ministerstva kultúry Slovenskej republiky.
Vyhodnotenie: Úloha nie je splnená z dôvodu nedostatku finančných prostriedkov.

Úloha: Strany budú podporovať vyriešenie otázok dodávania vedeckej, umeleckej, študijnej literatúry a periodickej tlače pre potreby ukrajinskej komunity v Slovenskej republike a slovenskej komunity na Ukrajine prostredníctvom Zväzu Rusínov - Ukrajincov v SR a Matice slovenskej na Zakarpatsku.
Vyhodnotenie: Spoločnosť Ukrajina-Svit v Kyjeve pravidelne zásobuje literatúrou obidve strany. Rovnako prebieha obojstranná dodávka tlače.

Úloha: Strany budú podporovať preskúmanie možností sledovania televíznych programov v pohraničnom pásme cestou zvýšenia výkonu televíznych vysielačov.
Vyhodnotenie: Obidve strany po posilnení vysielacích kanálov nemajú problém v sledovaní programov.